Simon Mugenyi Byabakama

Simon Mugenyi Byabakama munnamateeka era omulamuzi mu Uganda, ku kkooti ya Uganda ejulirwamu, era ekolanga e kkooti ya Ssemateeka . Yalondebwa mu kkooti ejulirwamu nga 11 Ogw'ekkumi 2015. 

Nga 18 Ogw'ekkumin'ebiri 2016, omulamuzi Simon Byabakama yalondebwa ku bwa Ssentebe w’akakiiko ak’ebyokulonda aka Uganda, ng’adda mu bigere bya Yinginiya Badru Kiggundu, eyaweereza okumala emyaaka 14 ng'ebisanja bye ebibiri byali biweddeko.

 Ebyafaayo n’obuyigirize 
Yazaalibwa mu Disitulikiti y'e Hoima, nga 31 Ogusooka 1957.  Pulayimale yagisomera mu masomero ag'omu kitundu. Yasomera mu Kabalega Secondary School, e Masindi emisomo gye egya Siniya esooka, n'atikkirwa mu 1974. Yagenda mu maaso n'okusoma kwe okwa Advanced Level e Kabalega, n'atikkirwa mu 1976. 

Yasoma amateeka mu yunivasite y’e Makerere, yunivasite ya gavumenti esinga obunene era esinga obukadde mu Uganda, n’atikkirwa mu 1980 n’afuna diguli esooka mu mateeka (LLB). Oluvannyuma mu mwaka gwe gumu, yafuna Dipuloma mu by’amateeka, okuva mu Law Development Center, mu Kampala, ekibuga ekikulu eky’eggwanga. Olwo n’aweebwa ekifo mu bwanamateeka. 

 Obumanyirivu mu mirimu 
Omulimu gwe yasooka okukola gwali gwa Resident State Attorney mu Disitulikiti y’e Masindi, n’akolerayo okutuusa mu 1987. Oluvannyuma yasitulwa n’afuulibwa senior state attorney mu Directorate of Public Prosecution, mu minisitule ya Uganda ey’ebyamateeka ne Ssemateeka . Mu 1992, yafuuka Ssabawolereza wa gavumenti omukulu. Mu 1996, yakuzibwa n’afuulibwa Ssabawolereza wa gavumenti era n’alondebwa okuba omumyuka wa Dayirekita w’abawaabi ba gavumenti, eddaala lye mu kiseera we yeegatta ku kkooti eno mu Ogw'ikutaano 2008. 

 Omulimu gw’ekitongole ekiramuzi 
Yalondebwa ng’omulamuzi wa kkooti enkulu mu Uganda muOgw'okutaano 2008, n’aweereza ng’omulamuzi wa kkooti enkulu e Lira (2008–2010), e Soroti (2010–2013), ne mu Masindi (2013–2015). Mu Ogw'ekkumi wa 2015, omulamuzi Byabakama y’omu ku Balamuzi ba Kkooti Enkulu omukaaga abaalondebwa mu kkooti ejulirwamu .

 Mu kakiiko k'eby'okulonda mu Uganda 
Mu Ogwekkumin'ogumu wa 2016, omulamuzi Byabakama yalondebwa ku bwa Ssentebe bw’akakiiko k’eby'okulonda Pulezidenti Museveni. Mu kifo kye nga ssentebe w'akakiiko k'eby'okulonda, yalayizibwa nga mmemba ku lukiiko olufuzi olw'ekitongole ekivunaanyizibwa kuwandiisa abantu mu ggwanga, nga 9 Ogw'omunaana 2017.

 Amaka 
Omulamuzi Simon Mugenyi Byabakama mufumbo ne Dorothy Kasaija Mugenyi era balina abaana mukaaga ab’obulenzi n’ab’obuwala. 

 Laba ne 

 Kkooti ensukkulumu mu Uganda
 Kkooti ya Ssemateeka wa Uganda

 Ebijuliziddwa 

 Ebijuliziddwa wabweru wa wikipedia 

 Omukutu gw'akakiiko k'ebyokulonda mu Uganda